ddrg/super_eurlex huggingface dataset:
KIRJALLINEN KYSYMYS E-0093/01 esittäjä(t): Rosa Miguélez Ramos (PSE) komissiolle. Kuolleiden lehmien kaatopaikka Mesíassa (Galicia, Espanja).



Virallinen lehti nro 187 E , 03/07/2001 s. 0181 - 0181



KIRJALLINEN KYSYMYS E-0093/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: Kuolleiden lehmien kaatopaikka Mesíassa (Galicia, Espanja) Vuoden ensimmäisinä päivinä Galiciassa sijaitsevasta entisestä kvartsilouhoksesta löydettiin yli 300 eläimen ruumiit, jotka oli kuljetettu sinne salaa. Eläinten avolouhokseen heittämisestä ovat vastuussa sellaisen yrityksen työntekijät, jolle aluehallitus oli antanut tehtäväksi ruumiiden polttamisen, koska eläimet eivät kelvanneet osaksi ravintoketjua. Espanjan ja Galician viranomaiset ovat perustelleet eläinten kaivokseen heittämistä syillä, joiden johdosta kysyn komissiolta seuraavaa: Valvooko komissio, miten jäsenvaltiot toteuttavat ministerineuvoston hyväksymiä toimia BSE-taudin nujertamiseksi ja eurooppalaisten kuluttajien terveyden suojelemiseksi? Jos näin on, mitä valvontamekanismeja komissio käyttää? Minkä rangaistuksen komissio aikoo antaa kuvatun kaltaisesta toiminnasta? Mihin toimiin komissio aikoo ryhtyä tässä konkreettisessa tapauksessa, jossa Galiciasta on löydetty eläinten ruumiiden kaatopaikka? David Byrnen komission puolesta antama vastaus (13. maaliskuuta 2001) Komission politiikkana on seurata erittäin tarkasti kansanterveyteen ja eläinten terveyteen liittyviä asioita sen varmistamiseksi, että jäsenvaltiot täyttävät niille yhteisön lainsäädännössä asetetut velvoitteet. Komission asiantuntijat suorittavat säännöllisesti tarkastuksia paikan päällä kaikissa jäsenvaltioissa varmistuakseen siitä, että BSE-tautia (naudan spongiforminen enkefalopatia) ja siihen liittyviä asioita säätelevää yhteisön lainsäädäntöä toteutetaan oikein. Arvoisan parlamentin jäsenen esille tuoma asia on parhaillaan komission tutkittavana. Mikäli komission selvityksissä tulee ilmi tapauksia, joissa Espanja ei ole noudattanut velvoitteitaan, komissio on valmis ryhtymään kaikkiin tarpeellisiin toimenpiteisiin yhteisön lainsäädännön noudattamisen varmistamiseksi. Tapauskohtaisesti voidaan myös aloittaa Euroopan yhteisön perustamissopimuksen 226 artiklan (entinen 169 artikla) mukaisen rikkomismenettelyn mukaiset toimenpiteet.
KIRJALLINEN KYSYMYS E-0522/01

esittäjä(t): Jonas Sjöstedt (GUE/NGL) komissiolle

(22. helmikuuta 2001)

Aihe: Työnantajan maksamien sosiaaliturvamaksujen alentaminen

Eräs poliittinen puolue on ehdottanut Ruotsissa, että työnantajien yli 57-vuotiaista työntekijöistä maksamia sosiaaliturvamaksuja alennettaisiin. Työnantajia voitaisiin kannustaa ottamaan palvelukseensa vanhempaa työvoimaa alentamalla yli 57-vuotiaiden sosiaaliturvamaksuja kymmenellä prosentilla.

Haluaisin kysyä komissiolta, voiko yksi jäsenvaltio alentaa omassa maassaan työnantajien maksamia sosiaaliturvamaksuja tietyn ikäluokan osalta? Viittaan keskusteluun, jota Ruotsissa käytiin aiemmin, kun pohjoisruotsalaisille työnantajille myönnetyt sosiaaliturvamaksujen alennukset poistettiin, koska niiden katsottiin vinouttavan kilpailua sisämarkkinoilla.

Anna Diamantopouloun komission puolesta antama vastaus

(3. huhtikuuta 2001)

Komissio kannattaa tavoitetta, jonka mukaan lisätään niin kutsuttujen ikääntyneiden työntekijöiden osallistumista työmarkkinoilla ja edistetään aktiivista ikääntymistä. Tämä tavoite sisältyy myös jäsenvaltioiden työllisyyspolitiikan suuntaviivoista vuodeksi 2001 19. tammikuuta 2001 tehtyyn neuvoston päätökseen 2001/63/EY(1). Päätöksen kolmannen suuntaviivan mukaan jäsenvaltioiden on kehitettävä aktiivista ikääntymistä koskevaa politiikkaa, jonka tavoitteena on parantaa ikääntyvien työntekijöiden mahdollisuuksia pysyä mahdollisimman pitkään työelämässä ja kannustaa heitä siihen. Tämän saavuttamiseksi on erityisesti tarkasteltava verotus- ja etuusjärjestelmiä niiden kielteisten vaikutusten vähentämiseksi ja jotta työmarkkinoilla pysyminen olisi ikääntyvien työntekijöiden kannalta nykyistä houkuttelevampi vaihtoehto. Lisäksi suuntaviivassa 12 kehotetaan jäsenvaltioita vähentämään tiettyjen kohderyhmien välillisiä työvoimakustannuksia. Arvoisan parlamentin jäsenen kuvaama toimenpide lienee kyseisten tavoitteiden mukainen, jos sitä sovelletaan laajasti kaikilla talouden aloilla niin, ettei suosita tiettyjä aloja tai yrityksiä.

Valtion tukien valvontaa ja työkustannusten alentamista koskevassa ilmoituksessaan(2) komissio selvitti, että tietyille työntekijäryhmille kohdennettujen toimenpiteiden ei katsota olevan valtion tukia EY:n perustamissopimuksen 87 (entisen 92 artiklan) 1 kohdan tarkoittamassa merkityksessä, edellyttäen, että niitä sovelletaan automaattisesti koko jäsenvaltiossa ilman yritysten välistä syrjintää. Jälkimmäisen ehdon mukaan valtion tukia koskevia sääntöjä ei sovelleta työnantajien ikääntyneistä työntekijöistä maksamien sosiaaliturvamaksujen vähentämiseen.

Komissio toteaa jälleen kerran, että sosiaaliturvajärjestelmien suunnittelu ja rahoittaminen kuuluvat jäsenvaltioiden toimivaltaan (sosiaalisen suojelun tavoitteiden ja toimintalinjojen lähentämisestä 27 päivänä heinäkuuta 1992 annettu neuvoston suositus 92/442/ETY(3)).

(1) EYVL L 22, 24.1.2001.

(2) EYVL C 1, 3.1.1997.

(3) EYVL L 245, 26.8.1992.
KIRJALLINEN KYSYMYS E-0171/01 esittäjä(t): Patricia McKenna (Verts/ALE) komissiolle. Kuuleminen ja yhteisen kalastuspolitiikan uudelleentarkastelu.



Virallinen lehti nro 235 E , 21/08/2001 s. 0139 - 0139



KIRJALLINEN KYSYMYS E-0171/01 esittäjä(t): Patricia McKenna (Verts/ALE) komissiolle (1. helmikuuta 2001) Aihe: Kuuleminen ja yhteisen kalastuspolitiikan uudelleentarkastelu Mitä suunnitelmia komissiolla on eri osapuolien kuulemiseksi mahdollisimman perusteellisesti yhteisen kalastuspolitiikan uudelleentarkastelua koskevan vihreän kirjan julkaisemisen jälkeen? Franz Fischlerin komission puolesta antama yhteinen vastaus kirjallisiin kysymyksiin E-0171/01 ja E-0211/01 (9. maaliskuuta 2001) Komissio aikoo käynnistää laajan keskustelun yhteisen kalastuspolitiikan tulevaisuudesta. Vihreä kirja saatetaan kaikkien asiasta kiinnostuneiden osapuolten saataville. Komission päätavoitteena on saada keskusteluun mukaan mahdollisimman monta asianomaista ja siksi se kehottaa heitä lähettämään komissiolle vihreää kirjaa koskevia ehdotuksia ja huomautuksia. Lisäksi komissio tulee järjestämään julkisen kuulemisen kesäkuun 2001 alussa, jolloin kaikilla asiasta kiinnostuneilla osapuolilla on mahdollisuus esittää yhteisen kalastuspolitiikan tulevaisuutta koskevia näkemyksiä, ideoita ja huomautuksia.
KIRJALLINEN KYSYMYS E-0612/01 esittäjä(t): Christopher Heaton-Harris (PPE-DE) komissiolle. Eurooppalaiset poliittiset puolueet.



Virallinen lehti nro 235 E , 21/08/2001 s. 0229 - 0229



KIRJALLINEN KYSYMYS E-0612/01 esittäjä(t): Christopher Heaton-Harris (PPE-DE) komissiolle (1. maaliskuuta 2001) Aihe: Eurooppalaiset poliittiset puolueet Millä tavoin on tarkoitus estää se, että eurooppalaisille poliittisille puolueille nyt esitettyjen ehdotusten mukaisesti annettavia varoja käytetään jäsenmaiden sisäiseen poliittiseen kampanjointiin ja vaalityöhön? Romano Prodin komission puolesta antama vastaus (22. maaliskuuta 2001) Asetusehdotuksen 4 artiklassa(1) määritellään tarkoitukset, joihin asetuksen nojalla myönnettävää rahoitusta voidaan käyttää. Niihin ei sisälly kotimaisten kampanjoiden tai toimien rahoittaminen. Tukea saavien puolueiden on julkaistava talousarvionsa ja tilinpäätöksensä. Asetusehdotuksen 5 artiklassa säädetään, että tilit tarkastetaan tavanomaisin menettelyin, joita sovelletaan kaikkiin yhteisön talousarviorahoitusta saaviin tahoihin, ja tilintarkastuksesta on vuosittain esitettävä riippumattoman ulkopuolisen tarkastajan lausunto. Jos asetusta ei noudateta, seurauksena voi olla myönnettyjen varojen takaisinperiminen ja muun rahoituksen epääminen. (1) KOM(2000) 898 lopullinen.
KIRJALLINEN KYSYMYS E-0287/01 esittäjä(t): Mark Watts (PSE) komissiolle. Broilerien hyvinvointi.



Virallinen lehti nro 187 E , 03/07/2001 s. 0212 - 0213



KIRJALLINEN KYSYMYS E-0287/01 esittäjä(t): Mark Watts (PSE) komissiolle (9. helmikuuta 2001) Aihe: Broilerien hyvinvointi Eläinten terveyttä ja hyvinvointia käsittelevän tiedekomitean 21. maaliskuuta 2000 julkaisemassa raportissa Lihan tuottamiseksi kasvatettavien kanojen (broilerit) hyvinvointi todetaan, että broileriteollisuuden määrätietoinen nopeiden kasvulukujen tavoittelu johtaa siihen, että monet broilerit kärsivät tuskallisista jalkavaivoista ja monet kuolevat sydämen toiminnan häiriöihin. Tiedekomitea huomautti myös, että tiheyden on oltava 25 kg/m2, jotta suurimmat hyvinvointia koskevat ongelmat voitaisiin välttää, ja että jos tiheys on yli 30 kg/m2, vakavat ongelmat lisääntyvät jyrkästi, vaikka ympäristönvalvontajärjestelmät olisivatkin erinomaiset. Lisäksi komitea totesi, että broilerien kasvattajia sitovat tiukat ruokintarajoitukset vaarantavat hyvinvoinnin tavalla, jota ei voi hyväksyä, ja että siitostarkoituksiin pidettävien lintujen hyvinvointia on parannettava. Lisäksi maatalousasioita käsittelevän neuvoston marraskuussa 2000 pitämässä kokouksessa useat valtuuskunnat kehottivat komissiota valmistelemaan mahdollisimman pian ehdotuksen direktiiviksi broilerien suojelusta. Milloin komissio aikoo valmistella ehdotuksen neuvoston direktiiviksi, jossa käsitellään tiedekomitean raportissa esiin tuotuja broilerien terveys- ja hyvinvointiongelmia? David Byrnen komission puolesta antama vastaus (28. helmikuuta 2001) Komissio kehottaa arvoisaa parlamentin jäsentä tutustumaan yhteiseen vastaukseen, jonka se antoi Linda McAvanin(1) samasta aiheesta tekemiin kirjallisiin kysymyksiin E-1809/00 ja E-1848/00. (1) EYVL C 89 E, 20.3.2001, s. 89.
KIRJALLINEN KYSYMYS E-0078/01 esittäjä(t): Camilo Nogueira Román (Verts/ALE) komissiolle. Yli 30 kuukauden ikäisten nautaeläinten ostaminen hävittämistä varten mahdollisesti hullun lehmän tautiin sairastuneiden eläinten lihan kulutuksen estämiseksi ja tämän määräyksen täytäntöönpano Galiciassa.



Virallinen lehti nro 187 E , 03/07/2001 s. 0175 - 0176



KIRJALLINEN KYSYMYS E-0078/01 esittäjä(t): Camilo Nogueira Román (Verts/ALE) komissiolle (29. tammikuuta 2001) Aihe: Yli 30 kuukauden ikäisten nautaeläinten ostaminen hävittämistä varten mahdollisesti hullun lehmän tautiin sairastuneiden eläinten lihan kulutuksen estämiseksi ja tämän määräyksen täytäntöönpano Galiciassa Kuinka laajasti, milloin ja millä tavoin unioni aikoo panna täytäntöön maatalousneuvoston 4. joulukuuta 2000 hyväksymän määräyksen yli 30 kuukauden ikäisten nautaeläinten ostamisesta hävittämistä varten mahdollisesti BSE- eli hullun lehmän tautiin sairastuneiden eläinten lihan kulutuksen estämiseksi? Kuinka tämä määräys pannaan täytäntöön Galiciassa? Kuinka monta eläintä se koskee, ja mitä teknisiä resursseja ja budjettivaroja siihen käytetään? Franz Fischlerin komission puolesta antama vastaus (20. maaliskuuta 2001) Komissio hyväksyi poikkeuksellisista tukitoimenpiteistä naudanliha-alalla 18 päivänä joulukuuta 2000 annetussa asetuksessa (EY) N:o 2777/2000(1) säädetyn järjestelmän nautaeläinten ostamisesta teurastusta varten, ja järjestelmä otettiin käyttöön 1 päivästä tammikuuta 2001. Kyseessä on poikkeuksellinen markkinatukitoimenpide, jonka tarkoituksena on vetää naudanlihaa markkinoilta 30 päivään kesäkuuta 2001 asti, jolloin BSE-testit (naudan spongiforminen enkefalopatia) tulevat pakollisiksi kaikille teurastusjärjestelyyn kuuluville yli 30 kuukauden ikäisille eläimille. Edellä mainitun asetuksen mukaan siihen asti voidaan myydä ainoastaan negatiivisen BSE-testituloksen saaneita yli 30 kuukauden ikäisiä eläimiä, ja jäsenvaltioiden on ostettava testaamattomat eläimet niiden poistamiseksi lopullisesti markkinoilta tuhoamalla. Vaikka tätä asetusta sovelletaan kaikissa jäsenvaltioissa, joihinkin sen säännöksiin sallitaan kuitenkin poikkeuksia. Tanska, Alankomaat, Itävalta, Suomi ja Ruotsi eivät osallistu järjestelyyn aktiivisesti, kun taas Saksa ja Luxemburg ostavat eläimiä, vaikka ne voisivat testata kaikki teurastettaviksi tuotavat yli 30 kuukauden ikäiset eläimet. Espanja osallistuu järjestelyyn täysimääräisesti, mutta mm. tekniseen kapasiteettiin, henkilöstön koulutukseen ja logistiikkaan liittyvät sisäiset ongelmat ovat viivästyttäneet toimien aloitusta. Järjestelyyn kuuluvien eläinten lukumäärälle ei ole asetettu mitään ylärajaa. Maatalousbudjetissa on kuitenkin varattu 700 miljoonaa euroa yhteisön osarahoitusosuutta varten näissä ostoissa (70 % ostohinnasta). Tätä osarahoitusosuutta lukuun ottamatta jäsenvaltiot vastaavat itse tarvittavasta rahoituksesta ja teknisestä kapasiteetista sen varmistamiseksi, että järjestely toimii asianmukaisesti. (1) EYVL L 321, 19.12.2000.
KIRJALLINEN KYSYMYS E-0060/01

esittäjä(t): Esko Seppänen (GUE/NGL) komissiolle

(22. tammikuuta 2001)

Aihe: Montenegron talousapu

EU päätti antaa ennen Montenegron kesäkuun paikallisvaaleja osavaltion hallinnolle 15 miljoonaa euroa talousapua. Mihin tarkoituksiin tämä apu on käytetty komission tietojen mukaan ja onko avun hallinnointi ollut Montenegrossa asianmukaista?

Christopher Pattenin komission puolesta antama vastaus

(30. maaliskuuta 2001)

Vastaus arvoisan parlamentin jäsenen kysymykseen, joka koskee Euroopan yhteisön Montenegrolle antamaa apua:

- Euroopan yhteisö avusti huomattavasti Montenegron tasavaltaa vuonna 2000. EY antoi yli 9 miljoonaa euroa humanitaariseen apuun, lähes 20 miljoonaa euroa makrotaloudelliseen rahoitusapuun, 11 miljoonaa euroa elintarviketurvaan ja yhteensä 20 miljoonaa euroa jälleenrakennukseen (kahdessa vaiheessa, ensin 5 miljoonaa euroa ja myöhemmin 15 miljoonaa euroa). Tämän lisäksi jäsenvaltiot toimittavat kahdenvälistä apua pääasiassa infrastruktuuriin, julkisen hallinnon uudistukseen ja talousuudistukseen. Tämä tuen määrä osoitti, että yleisten asioiden neuvosto ja erityisesti koko Euroopan parlamentti pitivät erittäin tärkeänä Montenegron tukemista Milosevicin hallinnon huomattavaa ja taloudellista painostusta vastaan sekä maan auttamista kohti demokratiaa ja uudistusta.

- Humanitaarinen apu ja makrotaloudellinen rahoitusapu on jo käytetty. Makrotaloudelliselle rahoitusavulle oli asetettu ehtoja, jotka hallitus täytti saadakseen toisen avustuserän. Elintarviketurvaan tarkoitetuista 11 miljoonasta eurosta on vielä tehtävä rahoitussopimus, koska hallitus on vasta äskettäin saanut viimeisen erän vuoden 1999 elintarviketurvan tukiohjelmasta, johon myös liittyi tiukkoja ehtoja.

- Arvoisan parlamentin jäsenen mainitsemat 15 miljoonaa euroa viittaavat komission käsityksen mukaan vuoden 2000 20 miljoonan euron suuruisen jälleenrakennusohjelman toiseen vaiheeseen. Tällä marraskuussa ja joulukuussa 2000 komission päätöksillä hyväksytyllä miljoonan euron ja 14 miljoonan euron suuruisella ohjelmalla tuettiin liikenteen infrastruktuuria, opetusta, maataloutta, rahoitusapua sekä hallinnollista ja teknistä apua. Kun infrastruktuuripaketin ensimmäistä vaihetta (toukokuussa 2000 sidotut 5 miljoonaa euroa) toteutetaan parhaillaan, toinen vaihe on vielä käynnistettävä, koska varat sidottiin vasta vuoden 2000 lopussa ja asia siirrettiin Euroopan jälleenrakennusviraston toteutettavaksi. Koska tämä virasto on nyt aloittanut toimintansa Podgoricassa, komissio toivoo, että toteutuksessa päästään eteenpäin.
KIRJALLINEN KYSYMYS E-0145/01 esittäjä(t): Toine Manders (ELDR) ja Jules Maaten (ELDR) komissiolle. Helposti syttyvistä materiaaleista valmistetut vaatteet.



Virallinen lehti nro 187 E , 03/07/2001 s. 0194 - 0195



KIRJALLINEN KYSYMYS E-0145/01 esittäjä(t): Toine Manders (ELDR) ja Jules Maaten (ELDR) komissiolle (31. tammikuuta 2001) Aihe: Helposti syttyvistä materiaaleista valmistetut vaatteet Volendamissa (Alankomaissa) sijaitsevassa huvittelupaikassa sattui äskettäin järkyttävä tulipalo, joka vaati kymmenen ihmisen hengen ja aiheutti kymmenille muille hengenvaaran tai elinikäisen vamman. Yksi tulipalon syttymisen syistä oli se, että huvittelupaikassa oli helposti syttyviä tuotteita, kuten vaatteita, jotka lisäsivät palon vaarallisuutta. Tämän tapauksen johdosta Alankomaiden vaatetusteollisuus ilmoitti, että vaatteiden tuoteselosteissa voidaan mainita vapaaehtoisesti vaatteissa käytettyjen materiaalien tulenarkuus. 1. Voiko komissio tutkia, onko mahdollista ja toivottavaa ryhtyä lainsäädäntötoimiin, joilla tehdään pakolliseksi vaatteiden tulenarkuuden ilmoittaminen vaatteiden tuoteselosteissa koko EU:ssa, jotta kuluttajat tulevat tietoisiksi mahdollisista riskeistä? 2. Voiko komissio edelliseen kohtaan viitaten tutkia, onko mahdollista ja toivottavaa varustaa tämänkaltaisella varoituksella kaikki kulutustavarat, jotka voivat syttyä helposti tuleen? David Byrnen komission puolesta antama vastaus (7. maaliskuuta 2001) Vaatteiden tulenkestävyydestä ei ole erikseen annettu yhteisön säädöksiä. Vaatteet kuuluvat yleisestä tuoteturvallisuudesta 29. kesäkuuta 1992 annetun neuvoston direktiivin 92/59/ETY(1) soveltamisalaan. Kyseisessä direktiivissä säädetään yleisestä turvallisuusvelvoitteesta. Parhaillaan tarkistettavana olevassa direktiivin uudessa versiossa viitataan eurooppalaisiin standardeihin, joiden noudattaminen antaa olettaa tuotteiden olevan yleisen turvallisuusvelvoitteen mukaiset. Komissio antoi näin ollen Euroopan standardointikomitealle joulukuussa 2000 toimeksiannon kehittää eurooppalaiset standardit yöasujen tulenkestävyydestä, koska käytettävissä olevien tilastojen mukaan tämäntyyppisiin asusteisiin liittyy erityinen riski. Komissio aikoo nyt tarkastella, onko tarpeen antaa uusi toimeksianto muuntyyppisten asusteiden tulenkestävyydestä. Se aikoo tätä varten kuulla jäsenvaltioita ja muita asiaan liittyviä toimijoita, kuten kuluttajajärjestöjä ja teollisuuden järjestöjä, saadakseen niiden kannan asiaan ja hankkiakseen tietoja ja tilastoja viime vuosina tapahtuneista onnettomuuksista. Komissio katsoo, että varoituksilla tuoteselosteissa voitaisiin täydentää käytettävissä olevia teknisiä ratkaisuja, jos näillä ratkaisuilla ei onnistuta poistamaan riskiä kokonaan. Standardointielin voisi järjestää varoituksia, mikäli sillä ei ole käytössään muita tyydyttäviä teknisiä ratkaisuja. (1) EYVL L 228, 11.8.1992.
KIRJALLINEN KYSYMYS P-0352/01

esittäjä(t): Karin Riis-Jørgensen (ELDR) komissiolle

(6. helmikuuta 2001)

Aihe: Lufthansan ja SAS:n yhteistyösopimus

Lufthansan ja SAS:n yhteistyösopimus hyväksyttiin aikanaan sillä edellytyksellä, että siitä on kuluttajille taloudellista hyötyä. Tämä tavoite ei kuitenkaan ole toteutunut. Sen sijaan näiden kahden lentoyhtiön yhteistyösopimus rajoittaa merkittävästi kilpailua, koska aikaisemmin keskenään kilpailleet toimijat ovat läheisellä yhteistyöllään eliminoineet kilpailun.

Yhteistyön kielteisistä vaikutuksista voidaan erityisesti mainita kaksi, jotka kummatkin ovat ristiriidassa komission 6 vuotta sitten antaman poikkeusluvan kanssa: hintojen korottaminen ja lentojen lukumäärän vähentäminen, kummatkin kuluttajien vahingoksi!

Tämän vuoksi kysyn komissiolta:

1. Miten komissio suhtautuu tämän yhteistyön kehittymiseen ja täysin selvään vahinkoon, jota Lufthansan ja SAS:n yhteistyösopimus aiheuttaa kuluttajille?

2. Eikö komission olisi mainitun kuluttajille aiheutuvan vahingon vuoksi pitänyt ryhtyä toimiin tämän yhteistyön suhteen jo kauan sitten (vaikka poikkeusluvan muodollisia ehtoja ei ole rikottu)?

Mario Montin komission puolesta antama vastaus

(22. maaliskuuta 2001)

Komissio teki 16. tammikuuta 1996 päätöksen 31. lokakuuta 2002 asti voimassa olevan poikkeusluvan myöntämisestä EY:n perustamissopimuksen 81 artiklan (ent. 85 artikla) 3 kohdan nojalla Lufthansan ja SAS:n yhteistyösopimukselle. Päätöksessä asetettiin poikkeuksen myöntämiselle useita ehtoja. Ehtojen avulla pyrittiin helpottamaan liikennöinnin aloittamista Lufthansan ja SAS:n yhdessä liikennöimillä reiteillä, ja niihin sisältyi muun muassa velvoite pitää lentovuorojen määrä muuttumattomana tietyillä reiteillä uuden yhtiön tullessa reitille ja antamaan riittävästi lähtö- ja saapumisaikoja uusien tulokkaiden käyttöön.

Komissio seuraa tarkkaan yhteistyösopimuksen täytäntöönpanoa, ja osapuolten on annettava vuosittain tietoja komissiolle muun muassa vuorojen lukumäärästä, keskimääräisistä hinnoista ja kapasiteetista, jolla osapuolet liikennöivät reiteillä. Näistä tiedoista muodostuu varsin sekava kokonaiskuva. Esimerkiksi osapuolten joillakin reiteillä liikennöimien vuorojen määrä on noussut ja toisilla reiteillä puolestaan laskenut.

Komission saamien tietojen mukaan osapuolet ovat noudattaneet asetettuja ehtoja. Komissio ei myöskään ole tietoinen siitä, että tosiseikat, joiden perusteella se teki päätöksen poikkeusluvan myöntämisestä, olisivat muuttuneet. Näin ollen ei ole perusteita, joiden vuoksi komission olisi peruutettava poikkeuslupa.

Komissio on kuitenkin pannut merkille, että kyseisille reiteille ei ole tullut uusia lentoyhtiöitä. Kuuden vuoden määräajan päättyessä vuonna 2002 komissiolla on uusi tilaisuus tutkia yhteistyösopimuksen vaikutuksia. Tällöin komissio ottaa huomioon myös väitetyt vaikutukset lentovuorojen lukumäärään ja hintoihin ja sen tosiseikan, ettei markkinoille ole tullut yhtään uutta kilpailijaa.
KIRJALLINEN KYSYMYS P-0656/01 esittäjä(t): Maurizio Turco (TDI) komissiolle. Ammatilliseen koulutukseen tarkoitettujen varojen käyttöä Apulian alueella koskeva oikeudellinen tutkinta.



Virallinen lehti nro 235 E , 21/08/2001 s. 0234 - 0234



KIRJALLINEN KYSYMYS P-0656/01 esittäjä(t): Maurizio Turco (TDI) komissiolle (26. helmikuuta 2001) Aihe: Ammatilliseen koulutukseen tarkoitettujen varojen käyttöä Apulian alueella koskeva oikeudellinen tutkinta Lehdistössä olleiden tietojen mukaan Barissa toimiva Italian valtion yleinen syyttäjä on aloittanut tutkinnan, joka koskee ammatilliseen koulutukseen Apulian alueella tarkoitettujen varojen käyttöä. Tutkinta aloitettiin Apulian alueellisen neuvoston entisen, ammattikoulutuksesta vastanneen jäsenen, asianajaja Giuseppe Di Donnan tekemän ilmoituksen johdosta, ja siinä on havaittu useita epäselvyyksiä. La Repubblica -lehdessä julkaistiin 18. tammikuuta 2001 Italian edustajainhuoneen puhemiehen Luciano Violanten haastattelu otsikolla EU:n myöntämät 16 miljardia liiraa Provenzanon käsissä Violante: nämä ovat mafian uusia pyrkimyksiä. Katsooko Euroopan komissio, että olisi aiheellista kuulla asianajaja Di Donnaa sen selvittämiseksi, onko Euroopan unionin taloudellisia etuja vahingoitettu, ja kuulla puhemies Violantea sen selvittämiseksi, missä määrin pelätty riski on todellinen? Onko komissio jo ryhtynyt toimiin kyseisissä asioissa, ja jos on, niin mihin toimiin? Michaele Schreyerin komission puolesta antama vastaus (3. huhtikuuta 2001) Euroopan petostentorjuntavirasto (OLAF) on ilmoittanut aloittaneensa 28. heinäkuuta 2000 tutkimuksen ammattikoulutukseen tarkoitettujen Apulian alueen varojen käytöstä. Komissio antaa asiassa kaiken tarvittavan avun. Se on myös antanut Barin yleiselle syyttäjälle luvan tutkia Euroopan sosiaalirahaston rahoitusmenettelyihin erikoistuneen komission virkamiehen toimet.